**Anexă**

 **la Ordinul ministrului mediului, apelor și pădurilor**

 **nr.........../...........**

**SCHEMĂ DE AJUTOR DE STAT**

**„Sprijin în vederea achiziționării de tractoare şi mașini agricole**

**autopropulsate”**

**CAPITOLUL I: Dispoziții generale**

**Art. 1**

(1) Prezenta instituie o schemă transparentă de ajutor de stat, cu titlul **„Sprijin în vederea achiziționării de tractoare şi mașini agricole autopropulsate”,** denumită în continuare *schemă*.

(2) Administrația Fondului pentru Mediu, denumită în continuare *AFM,* are calitatea de furnizor de ajutor și administrator în cadrul prezentei scheme.

**Art. 2**

(1) Prezenta schemă este exceptată de la obligaţia notificării prevăzute la art. 108 alin. (3) din Tratatul privind funcţionarea Uniunii Europene, conform criteriilor prevăzute în Regulamentul (UE) 2022/2472 al Comisiei din 14 decembrie 2022 de declarare a anumitor categorii de ajutoare în sectoarele agricol și forestier și în zonele rurale ca fiind compatibile cu piața internă, în aplicarea articolelor 107 și 108 din Tratatul privind funcționarea Uniunii Europene, denumit în continuare *Regulamentul (UE) 2022/2472*.

(2) Schema se aplică conform prevederilor art. 14 Ajutoare pentru investiții în exploatații agricole care au legătură cu producția agricolă primară, din Regulamentul (UE) 2022/2472.

(3) Schema se aplică pe întreg teritoriul României.

(4) Comisia Europeană este informată în termen de 20 de zile lucrătoare de la data intrării în vigoare a prezentulei scheme, potrivit anexei II la Regulamentul (UE) 2022/2472.

(5)Textul schemei se publică integral pe pagina web a AFM, la adresa [www.afm.ro](http://www.afm.ro).

**CAPITOLUL II: Scopul şi obiectivele schemei**

**Art. 3**

(1) Scopul prezentei scheme este de a sprijini producătorii agricoli, în vederea achiziționării de tractoare și mașini agricole autopropulsate, inclusiv accesoriile agricole aferente, noi, mai puțin poluante.

(2) Obiectivul schemei îl reprezintă îmbunătățirea nivelului global de performanță și sustenabilitate al exploatației agricole, în special prin reducerea costurilor de producție sau prin îmbunătățirea și reorientarea producției.

**CAPITOLUL III: Beneficiarii schemei**

**Art. 4**

Prezenta schemă se adresează producătorilor agricoli persoane fizice, care își desfășoară activitatea în domeniul producției agricole primare și care dețin atestat de producător în sensul definiției de la art. 5, lit. b), considerate microîntreprinderi și întreprinderi mici și mijlocii prin activitatea economică desfășurată în propria fermă/gospodărie pentru obținerea unor produse agricole.

**CAPITOLUL IV: Definiții**

**Art. 5**

În sensul prezentei scheme, următorii termeni se definesc astfel:

1. accesorii agricole - echipamente sau atașamente suplimentare care extind funcționalitatea și capacitatea vehiculelor agricole, proiectate pentru a efectua o varietate de sarcini agricole specifice, cum ar fi aratul, semănatul, recoltarea, fertilizarea, irigarea și altele; cu titlu de exemplu, intră în această categorie: pluguri, semănători, cultivatoare, remorci, echipamente de fertilizare și irigare, combinate de recoltat etc.;
2. atestat de producător - documentul care certifică calitatea de producător agricol, astfel cum este definit la art. 2 lit. c) din Legea 145/2014 pentru stabilirea unor măsuri de reglementare a pieței produselor din sectorul agricol, cu modificările și completările ulterioare;
3. autovehicul uzat - orice autoturism, microbuz, autoutilitară ușoară sau autospecială /autospecializată ușoară, care va fi predat/ă spre casare;
4. cerere de finanțare – documentul prevăzut în ghidul de finanțare, completat şi depus de către solicitant, în cadrul sesiunii de înscriere, în vederea obţinerii finanţării;
5. data acordării ajutorului - data la care dreptul legal de a primi ajutorul este conferit beneficiarului în conformitate cu regimul juridic aplicabil, respectiv data aprobării finanțării de către AFM;
6. ghidul de finanțare - setul de informații necesare solicitantului/beneficiarului pentru pregătirea, derularea şi implementarea proiectului, aprobat prin ordin al ministrului mediului apelor și pădurilor şi publicat în Monitorul Oficial al României, Partea I și pe pagina web a AFM;
7. mașină agricolă autopropulsată - vehicul motorizat, special conceput pentru a îndeplini diverse operațiuni agricole fără a necesita un alt vehicul pentru tracțiune. Aceste mașini sunt echipate cu propriul motor și sistem de propulsie, permițându-le să se deplaseze autonom pe terenurile agricole. Ele sunt proiectate pentru a executa sarcini specifice în agricultură, cum ar fi recoltarea, pulverizarea pesticidelor, cosirea fânului, balotarea și alte operațiuni similare; cu titlu de exemplu, intră în această categorie: combine de recoltat, tractoare autopropulsate, pulverizatoare autopropulsate, cositori autopropulsate etc.;
8. producția agricolă primară - producția de produse ale solului și ale creșterii animalelor, enumerate în anexa I la Tratatul privind funcționarea Uniunii Europene, fără a se efectua nicio altă operațiune de modificare a naturii produselor respective;
9. tânăr fermier – persoana cu vârsta până la 40 ani, inclusiv, la momentul depunerii cererii de finanțare, care îndeplinește cerința de a fi „șeful exploatației” prin deținerea atestatului de producător;
10. tractor - vehiculul cu motor, pe roți sau pe șenile, conceput special pentru a trage sau a împinge anumite utilaje sau remorci folosite în exploatările agricole sau pentru alte lucrări, care se deplasează numai ocazional pe drumul public;
11. tractor uzat - vehiculul cu motor, pe roți sau pe șenile, conceput special pentru a trage sau a împinge anumite utilaje sau remorci folosite în exploatările agricole ori forestiere sau pentru alte lucrări, care se deplasează numai ocazional pe drumul public, care va fi predat spre casare.

**CAPITOLUL V: Condiții de eligibilitate, valoarea maximă și intensitatea ajutorului**

**Art. 6**

Beneficiarii menționați la art. 4 pot beneficia de prevederile prezentei scheme dacă îndeplinesc următoarele condiții:

1. dețin atestat de producător, emis pe numele lor, în termen de valabilitate la momentul depunerii cererii de finanțare;
2. nu înregistrează obligații de plată la bugetul de stat şi bugetul local;
3. nu au fost condamnați pentru infracţiuni împotriva mediului prin hotărâre judecătorească definitivă;
4. nu fac obiectul unui ordin de recuperare neexecutat în urma unei decizii anterioare a Comisiei Europene prin care un ajutor acordat este declarat ilegal și incompatibil cu piața internă;
5. nu obțin finanţare prin proiecte ori programe finanţate din alte fonduri publice, inclusiv fonduri comunitare, pentru aceeași investiție care urmează a fi efectuată în baza prezentei scheme;
6. predau spre casare un autovehicul/tractor sau mașină agricolă autopropulsată uzată;
7. nu sunt în dificultate, respectiv în reorganizare, în lichidare sau în faliment, la data depunerii cererii de finanțare.

**Art. 7**

(1) În cadrul prezentei scheme se acordă un ajutor nerambursabil pentru achiziţionarea de tractoare şi mașini agricole autopropulsate noi, inclusiv accesoriile agricole aferente.

(2) Nu se acordă ajutor pentru efectuarea de investiții constând numai în achiziția accesoriilor agricole aferente tractoarelor şi/sau mașinilor agricole autopropulsate.

(3) În cadrul prezentei scheme, valoarea de achiziție a tractorului/mașinii agricole autopropulsate, inclusiv accesoriile agricole aferente, nu trebuie să depășească echivalentul în lei a valorii de 55.000 euro, cu TVA inclusă.

(4) TVA nu este eligibilă pentru ajutor, cu excepția cazului în care nu este recuperabilă în temeiul legislației naționale privind TVA.

**Art. 8**

(1) Intensitatea ajutorului reprezintă 65% din valoarea de achiziție a tractorului şi/sau mașinii agricole autopropulsate noi, inclusiv accesoriile agricole aferente, sub incidența art. 7 alin. (4).

(2) În cazul tinerilor fermieri definiți la art. 5, lit. i), intensitatea prevăzută la alin. (1) este de 80% din valoarea de achiziție a tractorului şi/sau mașinii agricole autopropulsate noi, inclusiv accesoriile agricole aferente, sub incidența art. 7 alin. (4).

(3) Finanțarea în cadrul prezentei scheme va fi acordată sub rezerva predării spre casare a unui autovehicul/tractor sau a unei mașini agricole autopropulsată uzat/ă.

(4) Cursul RON/EUR utilizat în cadrul schemei este cursul inforEuro aferent lunii anterioare demarării sesiunii de înscriere.

**CAPITOLUL VI: Modalitatea de acordare a ajutorului de stat**

**Art. 9**

(1) În cadrul prezentei scheme, sprijinul financiar se acordă în baza unei cereri de finanţare însoțită de documentele prevăzute în ghidul de finanțare, depusă în cadrul sesiunii de înscriere, conform dispoziției președintelui AFM.

(2) Modalitatea de achiziționare a tractorului/mașinii agricole autopropulsate și procesul de decontare a sumelor aprobate în cadrul schemei se stabilesc în ghidul de finanţare.

**Art. 10**

(1) Sprijinul financiar în cadrul acestei scheme se acordă din alocările financiare prevăzute cu această destinație în bugetul Fondului pentru mediu, în urma selectării şi notificării beneficiarului privind aprobarea cererii de finanţare.

(2) AFM nu finanțează cheltuielile prevăzute la art. 7, efectuate anterior aprobării cererii de finanţare.

**CAPITOLUL VII: Procedura de derulare a schemei și cumulul ajutorului**

**Art. 11**

(1) AFM are obligația de a verifica îndeplinirea condițiilor prevăzute în prezenta schemă și în ghidul de finanțare, publicat pe pagina web a AFM la adresa [www.afm.ro](http://www.afm.ro).

(2) Verificarea îndeplinirii criteriilor de eligibilitate se realizează de către AFM înainte de acordarea sprijinului.

(3) În cazul în care cererea de finanţare este selectată pentru finanţare în cadrul prezentei scheme, AFM comunică în scris beneficiarului cuantumul ajutorului. Suma aprobată pentru finanțare nu poate fi suplimentată.

(4)În cazul în care beneficiarul nu este eligibil în cadrul prezentei scheme, AFM îi comunică în scris acest lucru.

**Art. 12**

Ajutoarele de stat acordate prin schemă nu se cumulează cu alte ajutoare obținute prin proiecte și/sau programe finanțate din alte fonduri publice, inclusiv fonduri comunitare, pentru aceeași achiziție efectuată în baza prezentei scheme.

**CAPITOLUL VIII: Durata de aplicare a schemei**

**Art. 13**

Prezenta schemă se aplică de la data intrării în vigoare a acesteia până la 31 decembrie 2029.

**CAPITOLUL IX: Reguli privind informarea, monitorizarea şi raportarea**

**Art. 14**

(1) Publicarea informaţiilor privind beneficiarii schemei se realizează în conformitate cu prevederile art. 9 alin. (1) din Regulamentul (UE) 2022/2472.

(2) Informaţiile prevăzute în anexa III din Regulamentul (UE) 2022/2472 privind fiecare ajutor individual acordat care depășește 10.000 euro se publică pe pagina web a AFM la adresa [www.afm.ro](http://www.afm.ro).

(3) Informaţiile menționate în anexa III din Regulamentul (UE) 2022/2472 se publică pe site în termen de 6 luni de la data la care s-a acordat ajutorul, sunt organizate şi sunt accesibile într-un mod standardizat (conform descrierii din anexa III din Regulamentul (UE) 2022/2472), astfel încât fac posibilă executarea funcțiilor de căutare şi descărcare în mod eficace şi rămân disponibile pe site timp de cel puțin 10 ani de la data la care s-a acordat ajutorul.

(4) Ministerului Agriculturii şi Dezvoltării Rurale (MADR), prin Direcția Generală Afaceri Europene Şi Relații Internaționale (DGAERI), pe baza informaţiilor primite din partea AFM, transmite Comisiei Europene, în format electronic, un raport anual, conform mențiunilor din cap. III al Regulamentului (CE) nr. 794/2004 al Comisiei din 21 aprilie 2004 de punere în aplicare a Regulamentului (UE) 2015/1.589 al Consiliului din 13 iulie 2015 de stabilire a normelor de aplicare a articolului 108 din Tratatul privind funcționarea Uniunii Europene, cu modificările şi completările ulterioare. MADR, prin DGAERI, în baza informațiilor primite de la AFM, transmite Comisiei Europene, în termen de 20 de zile lucrătoare sau într-un termen mai îndelungat, care poate fi stabilit în cerere, toate informaţiile şi documentele justificative pe care Comisia le consideră necesare pentru a monitoriza aplicarea schemei.

(5) AFM ține evidențe detaliate privind informaţiile şi documentele justificative necesare pentru a se demonstra că sunt îndeplinite toate condiţiile prevăzute de Regulamentul (UE) nr. 2022/2.472 aplicabile schemei.

(6) Monitorizarea ajutoarelor de stat acordate prin schemă se realizează de către AFM.

(7) Beneficiarii au obligația să dețină în proprietate, pe durata specificată în ghidul de finanțare, tractorul sau mașina agricolă autopropulsată achiziționat/ă în baza acestei scheme.

**CAPITOLUL X: Recuperarea ajutorului de stat**

**Art. 15**

(1) Recuperarea ajutorului de stat se realizează de către AFM, conform prevederilor Ordonanţei de urgenţă a Guvernului nr. 196/2005 privind Fondul pentru mediu, aprobată cu modificări şi completări prin Legea nr. 105/2006, cu modificările şi completările ulterioare.

(2) Furnizorul de ajutor își rezervă dreptul de a nu achita/acorda ajutorul de stat sau de a solicita recuperarea ajutorului de stat deja plătit în cazul în care documentele sau informațiile furnizate de către beneficiar se dovedesc a fi incorecte sau false.